I Danmark er det ikke strafbart at ytre sig om, at man er pædofil og dele fantasier om sex med børn på nettet.

Men det skal der laves om på, mener Dansk Folkeparti i kølvandet på, at P1 Orientering i dag kan afdække, at mere end 200 danskere er medlem af et skjult internetforum for pædofile.

Læs også : Hundredvis af danske pædofile møder ligesindede på det mørke internet

Et globalt netværk med over 18.000 medlemmer, hvor mange fortæller detaljeret om seksuelle præferencer og i nogle tilfælde erfaringer med børn.

- Det er helt forfærdeligt, at så mange danskere deltager i det her. Jeg synes, at det skal være ulovligt og kriminaliseres. Det kan altså munde ud i, at der sidder nogle og gejler hinanden op til at begå et overgreb, siger Dansk Folkepartis retsordfører Peter Kofod Poulsen.

Straffen skal ifølge DF-ordføreren være tvungen behandling.

- Hvis folk går rundt med de her fantasier, så må vi have en forventning om, at de henvender sig til myndighederne og får psykologisk eller medicinsk hjælp. Så det er ikke et spørgsmål om at sætte folk i fængsel, men om at sætte en stopper for det, som de her mennesker har gang i, siger Peter Kofod Poulsen.

Venstre afviser

Hos regeringspartiet Venstre afviser retsordfører Preben Bang Henriksen dog fuldstændig, at kriminalisere pædofile ytringer.

- Det er ikke grund til at lave om på ytringsfriheden her i landet. Vi har jo nedsat en ytringsfrihedskommission, som netop ser på ytringsfrihedens grænser, og det spørgsmål overlader vi trygt til dem, siger Preben Bang Henriksen.

Den indvending køber Dansk Folkeparti ikke.

- Jeg synes argumentet om ytringsfrihed er meget uheldigt i den her sammenhæng. Det handler overhovedet ikke om ytringsfrihed, men om at vi skal passe rigtig godt på at vores børn og unge ikke bliver udsat for grimme overgreb, siger Peter Kofod Poulsen.

Læs også : DF: Pædofile må ikke rejse ud af Danmark i mindst 10 år

Øgede politi-beføjelser

Derimod er der mere fælles fodslag mellem Dansk Folkeparti og Venstre, når det handler om at udstyre politiet med nye beføjelser i kampen mod pædofile. Politiets skal have bedre mulighed for hemmeligt at infiltrere pædofile netværk på nettet, mener Dansk Folkeparti.

Strafferammen er bøde eller fængsel i op til seks år for at fremstille pornografisk materiale med børn under 18 år med det formål at sælge eller udbrede det. For udbredelse af pornografisk materiale med personer under 18 år er strafferammen op til to års fængsel, seks år under skærpede omstændigheder.

Og som loven er i dag, kan politiet som udgangspunkt kun optræde som hemmelige agenter på nettet, hvis forbrydelsen kan straffes med mere end seks års fængsel. Men den grænse skal sættes ned, så politiet får bedre mulighed for at infiltrere pædofile netværk, mener Dansk Folkeparti.

- Vi vil gøre det nemmere for politiet at komme efter de her personer på nettet. Den bagatelgrænse for, hvornår politiet kan udøve agentvirksomhed skal sættes ned, så politiet lettere kan få kortlagt de her pædofile, og få dem bremset og straffet, siger Peter Kofod Poulsen.

Vil flytte grænser for politiagenter

Og det er også en lovstramning, som Venstres nu åbner for.

- Man er jo ikke med på et sådan lukket forum på nettet uden at der er en overhængende risiko for, at det kan føre til pædofile overgreb. Politiet skal have redskaber, som gør at de kan efterforske, om de her mennesker har gjort noget kriminelt, eller er på vej til at gøre det. Det kan være, at vi skal nedsætte grænsen for, hvornår politiet må optræde som agent. Det er helt klart, at der skal ske noget, siger Preben Bang Henriksen.

Samme toner lyder fra Socialdemokratiet

- Vi er meget klar til at se på, hvordan vi kan forstærke indsatsen mod pædofile. Vi vil nu indkalde justitsministeren i samråd for at få ham til at forklare, hvad der står i vejen for at dansk politi kan jagte de her folk, siger Socialdemokratiets retsordfører Morten Bødskov.

P1 Orientering sætter fokus på, hvordan dark web i stigende grad bliver brugt til seksuelle krænkelser af børn, og mulighederne for at dæmme op for den udvikling.